VENDIM
Nr. 292, datë 26.12.2024

MBI ZGJATJEN E AFATIT TË VENDIMMARRJES SË BORDIT TË ERE-s, LIDHUR ME KËRKESËN E SHOQËRISË “SPV BLUE 2” SHPK PËR LICENCIM NË VEPRIMTARINË E PRODHIMIT TË ENERGJISË ELEKTRIKE

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 14, pika 3, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 26.12.2024, mbasi shqyrtoi relacionin me nr. 2144/12 prot., datë 24.12.2024, të Drejtorisë së Licencimit dhe Autorizimeve “Mbi kërkesën e shoqërisë ‘SPV Blue 2’ sh.p.k. për licencim në veprimtarinë e prodhimit të energjisë elektrike”,
konstatoi se:
- Shoqëria “SPV Blue 2” sh.p.k., me shkresën e protokolluar në ERE me nr. 2144 prot., datë 16.10.2024, ka paraqitur kërkesën për licencim në veprimtarinë e prodhimit të energjisë elektrike nga parku fotovoltaik “Blue 2”, me vendndodhje në Sheq Marinas, me kapacitet të instaluar 50 mw.
- Bordi i ERE-s, me vendimin nr. 229, datë 28.10.2024, vendosi të fillojë procedurën për licencimin e shoqërisë “SPV Blue 2” sh.p.k. në veprimtarinë e prodhimit të energjisë elektrike.
- ERE botoi njoftimin në median e shkruar për fillimin e kësaj procedure (në datat 30.10.2024 dhe 31.10.2024) dhe në përfundim të afatit të pritjes së komenteve apo objeksioneve nga të tretët (data 2.12.2024), nuk rezultoi të ketë të tilla. Njoftimi për fillimin e procedurës u botua edhe në faqen zyrtare të internetit të ERE-s.
- ERE, me shkresën nr. 2340 prot., datë 4.11.2024, ka njoftuar Ministrinë e Infrastrukturës dhe Energjisë (MIE) për fillimin e procedurës, ndërsa me shkresën me nr. 2144/3 prot., datë 5.11.2024, ERE i është drejtuar shoqërisë duke i njoftuar vendimin e fillimit të procedurës dhe i ka kërkuar plotësimin e dokumentacionit të konstatuar të paplotësuar apo të plotësuar pjesërisht.
- Shoqëria, me shkresën e protokolluar në ERE me nr. 2144/4 prot., datë 13.11.2024, email-in e datës 4.12.2024 dhe shkresën me nr. 2144/5 prot., datë 6.12.2024, ka depozituar informacion/ dokumentacion plotësues për aplikimin.
- Shoqëria “SPV Blue 2” sh.p.k. gjatë mbledhjes së Bordit të ERE-s datë 26.12.2024, ka bërë me dije se do të depozitojë dokumentacion për sa i përket fillimit të punimeve të parkut fotovoltaik brenda afatit të VNM-së paraprake. Në funksion të shqyrtimit të këtij dokumentacioni që do të depozitohet nga shoqëria, vlerësojmë që vendimmarrja e Bordit të ERE-s të zgjatet me 10 (dhjetë) ditë, me qëllim shqyrtimin e këtij dokumentacioni.
- Në nenin 14, pika 3, parashikohet se: Bordi mund të vendosë, rast pas rasti, për zgjatjen e afatit për marrjen e vendimit përfundimtar për pranimin ose refuzimin e aplikimit për licencë kur dokumentacioni nuk është i plotë, por jo më shumë se 30 ditë.
Për gjithë sa më sipër, Bordi i ERE-s

VENDOSI:

1. Të zgjasë deri në 10 (dhjetë) ditë afatin e vendimmarrjes së Bordit të ERE-s për aplikimin e shoqërisë “SPV Blue 2” sh.p.k. për licencim në veprimtarinë e prodhimit të energjisë elektrike.
2. Shoqëria, brenda 5 (pesë) ditëve pune, duhet të depozitojë dokumentacion për sa i përket fillimit të punimeve të parkut fotovoltaik brenda afatit të VNM-së paraprake.
3. Drejtoria e Licencimit dhe Autorizimeve të njoftojë shoqërinë “SPV Blue 2” sh.p.k. për vendimin e Bordit të ERE-s.
Ky vendim hyn në fuqi menjëherë.

